Roma Bi 5 | Baiblo ɔ Ngɛ Intanɛti ɔ Nɔ | New World Translation\nRoma Bi 5:1-21\nA dla a kɛ Mawu a kpɛti kɛ gu Kristo nɔ (1-11)\nGbenɔ gu Adam nɔ kɛ ba, wami gu Kristo nɔ kɛ ba (12-21)\nYayami kɛ gbenɔ sã nihi tsuo (12)\nDami ní peemi kake (18)\n5 Lɔ ɔ he ɔ, amlɔ nɛ ɔ nɛ a gu hemi kɛ yemi nɔ kɛ bu wɔ dali ɔ, nyɛ ha nɛ waa kɛ Mawu nɛ hi si ngɛ tue mi jɔmi mi* kɛ gu wa Nyɔmtsɛ Yesu Kristo nɔ, 2 nɔ nɛ kɛ gu e nɔ ɔ, wɔ hu wa ná he blɔ kɛ gu hemi kɛ yemi nɔ kɛ sɛ dloomi nɛ ɔ nɛ lɔ ɔ mi nɛ amlɔ nɛ ɔ wa daa si ngɛ ɔ mi; nɛ nyɛ ha nɛ wa nya* ngɛ Mawu hɛ mi nyami ɔ he hɛ kɛ nɔ fɔmi ɔ he je. 3 Pi lɔ ɔ pɛ kɛkɛ, se mohu nyɛ ha nɛ wa nya* be mi nɛ wa ngɛ amanehluhi a mi, ejakaa wa le kaa amanehlu ngɔɔ si fimi kɛ baa; 4 si fimi hu ngɔɔ si himi nɛ a kplɛɛ nɔ kɛ baa; si himi nɛ a kplɛɛ nɔ ɔ hu ngɔɔ hɛ kɛ nɔ fɔmi kɛ baa, 5 nɛ hɛ kɛ nɔ fɔmi ha we nɛ nɔ nine nyɛɔ si; ejakaa a plɛ Mawu suɔmi ɔ ngɔ wo wa tsui mi kɛ gu mumi klɔuklɔu ɔ nɛ a kɛ ha wɔ ɔ nɔ. 6 Ejakaa ngɛ anɔkuale mi ɔ, be mi nɛ loloolo ɔ wa gbɔjɔ ɔ, Kristo gbo ngɛ be nɛ a to ɔ nya kɛ ha nihi nɛ a yi Mawu gbeye ɔ. 7 Ejakaa e he maa wa wawɛɛ kaa nɔ ko ma gbo kɛ ha dalɔ; e ngɛ mi kaa eko ɔ, nɔ ko ma si e gugue kaa e ma gbo kɛ ha nɔmlɔ kpakpa mohu. 8 Se Mawu je lɛ nitsɛ e suɔmi ɔ kpo kɛ tsɔɔ wɔ, kaa be mi nɛ loloolo ɔ wa ji yayami peeli ɔ, Kristo gbo kɛ ha wɔ. 9 Lɛɛ nɔ́ nɛ pe enɛ ɔ, akɛnɛ amlɔ nɛ ɔ a gu e muɔ ɔ nɔ kɛ bu wɔ dali he je ɔ, a maa gu e nɔ kɛ he wa yi wami kɛ je mi mi fumi mi. 10 Ejakaa ke be mi nɛ wa ji he nyɛli ɔ, a gu Mawu Bi ɔ gbenɔ ɔ nɔ kɛ dla waa kɛ Mawu wa kpɛti ɔ, lɛɛ amlɔ nɛ ɔ nɛ a dla waa kɛ lɛ wa kpɛti ɔ, a maa gu e wami ɔ nɔ kɛ he wa yi wami hluu tsɔ. 11 Pi lɔ ɔ pɛ kɛkɛ, se mohu wa gu wa Nyɔmtsɛ Yesu Kristo nɔ kɛ ngɛ nyae ngɛ Mawu mi hulɔ, nɔ nɛ kɛ gu e nɔ ɔ, amlɔ nɛ ɔ a dla waa kɛ Mawu wa kpɛti ɔ. 12 Enɛ ɔ he je nɛ kaa bɔ nɛ kɛ gu adesa kake nɔ ɔ, yayami ba je ɔ mi, nɛ gbenɔ gu yayami nɔ kɛ ba, nɛ lɔ ɔ he ɔ, gbenɔ sã adesahi tsuo, ejakaa mɛ tsuo a pee yayami—. 13 Ejakaa yayami ngɛ je ɔ mi loko Mlaa a ba, se ke mlaa be ɔ, a bui nɔ ko kaa e pee yayami. 14 Se kɛ̃ ɔ, gbenɔ ye matsɛ kɛ je Adam nɔ kɛ ba su Mose nɔ, nɛ e ye nihi nɛ a tɔ̃ we mlaa nɔ kaa bɔ nɛ Adam, nɔ nɛ e je nɔ nɛ e maa ba a tɔ̃ mlaa nɔ ɔ po a nɔ. 15 Se nike ní ɔ be kaa tɔmi ɔ. Ejakaa ke ji kaa kɛ gu adesa kake tɔmi nɔ ɔ, nihi babauu gbo ɔ, lɛɛ Mawu dloomi ɔ kɛ e nike ní nɛ e kɛ ha faa kɛ gu nɔmlɔ kake nɛ ji Yesu Kristo dloomi ɔ nɔ ɔ maa hiɛ kɛ be nɔ* hluu tsɔ kɛ ha nihi babauu! 16 Jehanɛ se hu ɔ, e slo níhi nɛ je nike ní nɛ a kɛ haa faa a mi kɛ ba a ngɛ níhi nɛ je yayami nɛ adesa kake pee ɔ mi kɛ ba a he. Ejakaa nɔ́ nɛ je tɔmi kake ɔ he kojomi ɔ mi kɛ ba ji fɔ bumi, se nike ní nɛ ba ngɛ tɔmihi babauu a se ɔ ji bumi nɛ a bu nihi dali. 17 Ejakaa ke ji kaa kɛ gu adesa kake ɔ tɔmi ɔ nɔ ɔ, gbenɔ gu jamɛ a nɔ ɔ nɔ kɛ ye matsɛ ɔ, lɛɛ nihi nɛ a ná dloomi babauu kɛ dami nike ní nɛ a kɛ haa faa a maa ye nɔ kaa matsɛmɛ ngɛ wami mi kɛ gu nɔ kake ɔ, nɛ ji Yesu Kristo nɔ hluu tsɔ! 18 Lɔ ɔ he ɔ, jehanɛ ɔ, kaa bɔ nɛ kɛ gu tɔmi kake nɔ nɛ a bu adesa slɔɔtohi tsuo fɔ ɔ, jã kɛ̃ nɛ kɛ gu dami ní peemi kake nɔ ɔ, a ngɛ adesa slɔɔtohi tsuo dali bue kɛ ha wami. 19 Ejakaa kaa bɔ nɛ kɛ gu adesa kake ɔ tue gbomi ɔ nɔ nɛ nihi babauu ba plɛ yayami peeli ɔ, jã nɔuu kɛ̃ nɛ kɛ gu nɔ kake ɔ tue bumi ɔ nɔ ɔ, nihi babauu ma ba plɛ dali. 20 Jehanɛ ɔ, Mlaa a ba konɛ tɔmi nɛ hiɛ. Se he nɛ yayami hiɛ babauu ngɛ ɔ, dloomi hiɛ kɛ be nɔ babauu ngɛ lejɛ ɔ. 21 Mɛni he je? Konɛ kaa bɔ nɛ yayami kɛ gbenɔ ye matsɛ ɔ, jã kɛ̃ nɛ dloomi hu maa ye matsɛ kɛ gu dami nɔ kɛ ya neneene wami mi, kɛ gu Yesu Kristo, wa Nyɔmtsɛ ɔ nɔ.\n^ E ma nyɛ maa pee kaa “tue mi jɔmi ngɛ waa kɛ Mawu wa kpɛti.”\n^ E ma nyɛ maa pee kaa “wa nyaa.”\n^ Aloo “hyi kɛ be nɔ.”\nRoma Bi 5